Τζορτζ Χέρμπερτ (ποιητής)

Ο Τζορτζ Χέρμπερτ (αγγλικά: George Herbert) (1593 – 1633) ήταν Άγγλος ποιητής, ρήτορας και πάστορας της Εκκλησίας της Αγγλίας. Η ποίησή του συνδέεται με τους Μεταφυσικούς ποιητές και αναγνωρίζεται ως ένας από τους κορυφαίους Βρετανούς στιχουργούς λατρευτικών ύμνων.

 Βιογραφικά στοιχεία 
Ο Τζορτζ Χέρμπερτ γεννήθηκε στο Μοντκόμερυ Κασλ στην Ουαλία στις 3 Απριλίου 1593 και καταγόταν από πλούσια, μορφωμένη οικογένεια. Ο πατέρας του πέθανε όταν ο Χέρμπερτ ήταν τριών ετών. Η μητέρα του ήταν φίλη με τον ποιητή Τζον Νταν. Είχε άλλα οκτώ αδέρφια μεταξύ των οποίων και ο ποιητής και φιλόσοφος Έντουαρντ Χέρμπερτ. Λίγα είναι γνωστά για την παιδική ηλικία και τη νεότητα του Χέρμπερτ. Έλαβε καλή ιδιωτική εκπαίδευση που οδήγησε το 1609 στην εισαγωγή του στο Πανεπιστήμιο του Κέιμπριτζ όπου σπούδασε θεολογία και φιλοσοφία και, αφού ολοκλήρωσε επιτυχώς τις σπουδές του, διορίστηκε Δημόσιος Ρήτορας του Πανεπιστημίου του Κέιμπριτζ. Εξελέγη στο Κοινοβούλιο της Αγγλίας το 1624 και για λίγο το 1625. Το 1629 παντρεύτηκε.

Το 1630, σε ηλικία 36 ετών, χειροτονήθηκε κληρικός, περνώντας το υπόλοιπο της ζωής του ως πάστορας αγροτικής ενορίας στο Μπίμερτον, λίγο έξω από το Σόλσμπερι. Διακρίθηκε για την αδιάλειπτη φροντίδα για τους ενορίτες του, βοήθησε στην ανοικοδόμηση της εκκλησίας με δικά του έξοδα, φρόντιζε τους αρρώστους και παρείχε τροφή και ρουχισμό σε όσους είχαν ανάγκη.

Ο Χέρμπερτ δεν ήταν ποτέ υγιής και σε ηλικία 39 ετών, πέθανε από φυματίωση την 1η Μαρτίου 1633 στο Μπίμερτον του Ουΐλτσερ.

 Λογοτεχνικό έργο 
αριστερά|μικρογραφία|Τα Φτερά του Πάσχα, τυπωμένο λοξά σε αντικριστές σελίδες
Στο λυρικό του έργο, ο Χέρμπερτ αφοσιώθηκε σχεδόν αποκλειστικά σε θρησκευτικά θέματα, τα οποία παρουσίασε όχι από αφηρημένη ή θεολογική άποψη, αλλά από πολύ προσωπική σκοπιά. Έγραψε επίσης οπτικά ποιήματα διαμορφωμένα με τέτοιο τρόπο ώστε να ενισχύουν το νόημά τους, με περίπλοκα σχήματα ομοιοκαταληξίας, στροφές που συνδυάζουν διαφορετικά μήκη γραμμών και άλλες επινοήσεις. Περισσότερα από 90 από τα ποιήματά του έχουν διασκευαστεί σε θρησκευτικούς ύμνους.

Το μοναδικό πεζογραφικό έργο του Χέρμπερτ, Ένας ιερέας στον Ναό: ή ο τοπικός ιερέας, ο χαρακτήρας του και ο Κανόνας της ζωής του, προσφέρει πρακτικές συμβουλές στους κληρικούς της υπαίθρου.

Παρά τη σύντομη ζωή του, το ποιητικό του έργο έφτασε σε σημαντικό όγκο και επηρέασε μεταγενέστερους ποιητές. Τα ποιήματά του, που συνδυάζουν τη μελαγχολία και βαθιά πνευματικότητα με μια ακούραστη αίσθηση πειραματισμού, ήταν και παρέμειναν ιδιαίτερα δημοφιλή, παρά την αποδοκιμαστική στάση των κριτικών απέναντι στους Μεταφυσικούς ποιητές έως τον 20ό αιώνα. Όπως πολλοί από τους συγχρόνους του στη λογοτεχνία, ο Χέρμπερτ ήταν συλλέκτης παροιμιών και αποφθεγμάτων.

 Μεταφράσεις στα ελληνικά 
Ποιήματα του Χέρμπερτ περιλαμβάνονται στη συλλογή Αγγλική μεταφυσική ποίηση, μετάφραση: Μερόπη Οικονόμου, εκδόσεις Α. Καραβία.

 Έργα  
 The Temple (Ο Ναός), 1633, συλλογή με 160 θρησκευτικά ποιήματα
 Outlandish Proverbs, 1640
 Jacula Prudentum, 1652
 A Priest to the Temple, or, The countrey parson his character and rule of hole life, (Ένας ιερέας στον Ναό: ή ο τοπικός ιερέας, ο χαρακτήρας του και ο Κανόνας της ζωής του, 1652)
 Ημέρα Μνήμης  
Ο Τζορτζ Χέρμπερτ έχει ανακηρυχθεί άγιος από την Αγγλικανική Εκκλησία και η μνήμη του τιμάται στις 27 Φεβρουαρίου και στο ημερολόγιο της Ευαγγελικής Λουθηρανικής Εκκλησίας στην Αμερική την 1η Μαρτίου.

 Παραπομπές 

Κατηγορία:Άγγλοι ποιητές